डोनाल्ड ट्रम्प यांचा इराणवरील हल्ले मागे घेण्याचा मोठा निर्णय; युरोपमध्ये होणार ‘ऐतिहासिक करार’

US Iran Peace Deal | गेल्या काही दिवसांपासून अमेरिका आणि इराणमधील वाढत्या संघर्षाने जागतिक पातळीवर महायुद्धाचे ढग जमा झाले होते. मात्र, जागतिक अर्थव्यवस्थेला आणि शांततेला मोठा दिलासा देणारी घडामोड समोर आली आहे. अमेरिकेचे राष्ट्राध्यक्ष डोनाल्ड ट्रम्प यांनी अचानक एक मोठा निर्णय घेत इराणवर होणारे संभाव्य हवाई आणि क्षेपणास्त्र हल्ले मागे घेण्याचे आदेश दिले आहेत. इराणसोबत एका ‘ऐतिहासिक करारावर’ स्वाक्षरी होणार असून, आंतरराष्ट्रीय व्यापारासाठी अत्यंत महत्त्वाची मानली जाणारी ‘होर्मुझची सामुद्रधुनी’ पुन्हा खुली केली जाईल, अशी घोषणा ट्रम्प यांनी केली आहे. या आठवड्याअखेर किंवा आगामी सोमवारी युरोपमध्ये या करारावर शिक्कामोर्तब होण्याची शक्यता आहे.

‘ट्रुथ सोशल’वरून ट्रम्प यांची मोठी घोषणा!

डोनाल्ड ट्रम्प यांनी त्यांच्या अधिकृत ‘ट्रुथ सोशल’ अकाऊंटवरून या ऐतिहासिक निर्णयाची माहिती दिली. ट्रम्प म्हणाले, “इराणच्या सर्वोच्च नेतृत्वासोबतची आमची चर्चा आता अंतिम आणि सर्वोच्च पातळीवर पोहोचली असून, त्याला मंजुरीही मिळाली आहे. त्यामुळे अमेरिकेचा राष्ट्राध्यक्ष म्हणून मी आज संध्याकाळी इराणवर होणारे नियोजित हवाई आणि बॉम्ब हल्ले रद्द करण्याचे आदेश दिले आहेत.” इराणचे प्रमुख तेल प्रकल्प आणि ‘खर्ग बेट’ अमेरिकेच्या थेट निशाण्यावर होते, मात्र ऐनवेळी लष्करी कारवाई थांबवून ट्रम्प यांनी मुत्सद्देगिरीला प्राधान्य दिले आहे.

हेही वाचा

राज्य उत्पादन शुल्क विभागाची मोठी कारवाई! १ कोटी ३५ लाखांच्या मुद्देमालासह गोव्याचा मद्यसाठा जप्त

या आठवड्याअखेर युरोपमध्ये स्वाक्षरी; जे. डी. वान्स राहणार उपस्थित

व्हाईट हाऊसमधील ओव्हल ऑफिसमधून प्रसारमाध्यमांशी बोलताना ट्रम्प यांनी स्पष्ट केले की, इराणसोबतच्या युद्धाचा धोका आता पूर्णपणे टळला असून दोन्ही देशांमध्ये एक मोठा समझोता झाला आहे.

कराराची जागा: या ऐतिहासिक करारावर बहुधा युरोपमध्ये स्वाक्षरी होईल.

अमेरिकेचे प्रतिनिधित्व: या सोहळ्याला राष्ट्राध्यक्ष डोनाल्ड ट्रम्प यांच्याऐवजी अमेरिकेचे उपराष्ट्राध्यक्ष जे. डी. वान्स आणि अमेरिकेचे विशेष दूत स्टीव्ह विटकॉफ उपस्थित राहणार आहेत.

आर्थिक दिलासा: “हा करार अंतिम होताच आंतरराष्ट्रीय बाजारात कच्च्या तेलाच्या किमती वेगाने कमी होतील आणि त्याचा सकारात्मक परिणाम जागतिक अर्थव्यवस्थेवर होईल,” असा विश्वास ट्रम्प यांनी व्यक्त केला.

“इराण कधीही अणुबॉम्ब बनवू शकणार नाही”

या कराराच्या मुख्य उद्देशावर बोलताना ट्रम्प यांनी ठामपणे सांगितले की, “सर्वात महत्त्वाची गोष्ट म्हणजे, या करारानंतर इराण कधीही अणुबॉम्ब तयार करू शकणार नाही. यासाठीच आम्ही एवढे प्रयत्न करत होतो. कराराची कागदपत्रे अंतिम टप्प्यात असून लवकरच त्यावर अंतिम स्वाक्षरी होईल.”

यासोबतच ट्रम्प यांनी एक खळबळजनक खुलासाही केला. गेल्या महिनाभरात अमेरिकन सैन्याने रात्रीच्या अंधारात इराणच्या अनेक मोठ्या जहाजांना गुप्तपणे लक्ष्य केले होते. “आम्ही इराणचे रडार नेटवर्क पूर्णपणे उद्ध्वस्त केले होते, ज्यामुळे आमच्या गुप्त कारवाया त्यांना समजू शकल्या नाहीत. आता हा करार यशस्वी होताच होर्मुझची सामुद्रधुनी व्यापारी जहाजांसाठी पुन्हा सुरक्षित आणि खुली होईल,” असे ट्रम्प यांनी स्पष्ट केले. यामुळे गेल्या अनेक दिवसांपासून युद्धजन्य तणावात असलेल्या मध्यपूर्वेसह संपूर्ण जगाने सुटकेचा श्वास सोडला आहे.